I uge 38 havde Elgiganten tilbud på et LED/LCD TV som jeg i længere tid har gået og kigget på til mine forældre. Det er et godt tilbud og for ikke at møde frem til en udsolgt vare, forudbestiller jeg derfor gennem Elgigantens Collect@Store og svinger forbi Elgiganten i Herlev på vej hjem fra arbejde, i håb om at kunne gennemføre den forholdsvis enkle transaktion (apparatet skal blot betales og afhentes. Det skulle imidlertid vise sig at blive én af de ubetinget dårligste eksempler på kundeservice, jeg nogensinde har oplevet (og jeg har oplevet en hel del).
 
Da jeg kontakter en sælger fra TV afdelingen og spørger til hvordan man bærer sig ad (har aldrig anvendt Collect@Store før) vender en forholdsvis simpel bestil-modtag kvittering-ankom-betal-afhent sig til en farce af kafkaske dimensioner. Sælgeren begynder straks at insinuere at jeg jo i det hele taget er godt dum at jeg vælger et Samsung idet de efter hans mening er de dårligste på markedet. Nu har jeg imidlertid lavet lidt research og deres 2013 Serie 7, lillebror til deres topmodel Serie 8, har fået særdeles habile anmeldelser over hele linjen. Dertil kommer at et skal anvendes i en opstilling hvor det øvrige udstyr er Samsung (det er til mine forældre og af hensyn til brugervenlighed foretrækker jeg at køre samme brugergrænseflade), og sidst men ikke mindst understøtter Stofas Smart TV officielt Samsung samt Sony (hvis man vil slippe for boksen)
 
Idet jeg hurtigt ser at vi nok ikke er enige, beder jeg venligst om at vi kommer videre i forhold til det forudbestilte TV idet jeg allerede har bestemt mig. Nu finder sælgeren imidlertid ud af at TVet ikke er på lager alligevel idet at de enheder (3) som står i systemet alle er defekte. Det er naturligvis beklageligt at systemet fejler og jeg kunne også have sat en streg over oplevelsen hvis sælgeren blot havde beklaget fejlen og måske bare hjulpet med at se om den var ved andre varehuse. Jeg må selv insistere flere gange på endeligt at få ham til at tjekke lagersituationen på andre varehuse, hvor han hurtigt slår den hen med at den slet ikke er på lager andre steder end Næstved. Da jeg selv tjekker over min egen telefon afslører dog at den også findes i Taastrup hvilket er meget tættere. Han slår det dog hurtigt hen med at man ligeså godt kan glemme det når der kun står eet styk i varesystemet, for den er sikkert allerede ved at blive solgt. Da jeg så spørger om han kan ringe og tjekke og måske endda få den lagt til side (vel ikke en urimelig forespørgsel, da det allerede var blevet forudbestilt til mig én gang), svarer han at det jo faktisk er ligeså nemt hvis jeg selv ringer ud til Elgiganten i Taastrup.
 
Min tålmodighed er nu tæt på at være brugt op, men det stopper ham til min store overraskelse slet ikke. Nej, i stedet giver han nu salgstalen fuld gas i forhold til at rakke ned på hvor dårlige Samsung faktisk er. Han insisterer kraftigt på en bestemt Panasonic model, på trods af at jeg flere gange har indskærpet at jeg 1.) har bestemt mig og 2.) ikke ønsker at forvirre mine forældre med et andet mærkes brugergrænseflade. Han kører dog ufortrødent på og viser en ganske usaglig sammenligning mellem hans model og et helt tredje Samsung entry-level TV fra deres billigste serie. Heller ikke denne påtvungne demonstration får mig dog til at ændre mening hvilket jeg gentager og supplerer i øvrigt med at demonstrationen ikke er overbevisende idet der ikke er den store forskel mellem de to TV. Fuldkommen ligeglad begynder at rable løs af som et vandfald af alverdens snak om hvorfor Panasonic er så meget bedre end Samsung. 

Eftersom han givetvis ikke respekterer mit valg, fortæller jeg ham venligst, men bestemt, at det ikke har min interesse da jeg allerede har bestemt mig, og at han forsøger at sælge mig et alternativ som er lige knapt 30% dyrere. 

Også her kunne han have valgt at skifte fremgangsmåde ved eksempelvis at anerkende at jeg var kunden og acceptere at det ultimativt er mine penge, og dermed mig som ultimativt har retten til selv at vælge hvad jeg køber, begynder han nu at finde en ”rigtig god pris” på apparatet. Selvom jeg ikke er interesseret ender vi med at bruge endnu 5 minutter på at han giver mig en pris på 9.500 DKK for et TV jeg ikke er interesseret i, hvilket absolut ikke bringer mig tættere på det TV der er på tilbud til 7.880 DKK som jeg rent faktisk er interesseret i. Desuden viser det sig ved senere research at den model han forsøger at sælge mig (læs: prakke mig på) faktisk er en gammel 2012 model.  Jeg har i løbet af seancen sagt ”Nej tak” flere gange, dog uden at sælgeren respekterer det, og jeg ser mig derfor nødsaget til at endeligt afslutte det ufrugtbare besøg ved at sige ”Nej tak” samtidigt med at jeg begynder at gå ud af  butikken. Uvist af hvilke årsager, mener sælgeren åbenbart at det vil forøge hans salgschancer ved at følge efter mig og nærmest råbe ”Du vil nok ikke høre sandheden om Samsung TV, hva’?” hen over hylder og stativer…

I stedet for at køre til Taastrup, gik jeg efterfølgende ind hos Expert og købte det pågældende TV til den rigtige pris, efter at have fået en sober demonstration og objektiv gennemgang af de forskellige apparater. 

Jeg er mildest talt stadig chokeret over den helt exceptionelt ringe service jeg modtog under mit besøg i Elgiganten Herlev. Jeg har tidligere handlet med Elgiganten, både i deres butikker og via deres webbutik og der har faktisk aldrig været problemer. Kassepersonalet har altid været venlige og kompetente, men jeg har aldrig haft behov for rådgivning. Heldigvis! Der var ingen moralske grænser for hvor mange irrelevante og i visse tilfælde, forkerte facts som den pågældende sælger var villig til at kaste ind i kampen om at få mig til at købe et TV jeg slet ikke var interesseret i.

Opdatering, 23. september 2013:

Jeg er i dag blevet kontaktet af en medarbejder fra Elgiganten i Herlev og jeg må indrømme at den hurtige reaktion (det er under 24 timer siden jeg har skrevet min anmeldelse) samt den venlige og professionelle imødekommelse af mine kommentarer har fået mig til at genoverveje min initiale bedømmelse (hvor jeg havde givet 1 stjerne) til nu at give 3. Jeg synes stadig at det har været en ubetinget uacceptabel oplevelse fra den pågældende sælger, men jeg må indrømme at jeg sjældent har set så prompte og gennemført opfølgning. På mindre end 24 timer er mit feedback blevet sobert vurderet og man har været i kontakt den pågældende sælger. 

Jeg vil indskærpe at Elgiganten ikke på noget tidspunkt har bedt mig om at genoverveje min bedømmelseskarakter og at jeg heller ikke har modtaget nogen kompensation fra Elgiganten; årsagen til at jeg har ændret min vurdering er ganske enkelt min ubetingede anderkendelse og fulde respekt af hvor professionelt Jesper fra Elgiganten Herlev valgte at håndtere min negative feedback.